คนไทยชอบกู้ซื้อบ้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — สถิติเผยคนไทยทั่วประเทศกว่า 60% มีหนี้เฉลี่ยครัวเรือนละ 1.34 แสนบาท ส่วนใหญ่กู้ซื้อบ้านที่ดิน 
นางจีราวรรณ บุญเพิ่ม ผู้อำนวยการสำนักงานสถิติแห่งชาติ เปิดเผยว่า จากการสำรวจภาวะเศรษฐกิจและสังคมของครัวเรือนปี 2552 พบว่าครัวเรือนทั่วประเทศมีรายได้เฉลี่ยเดือนละ 20,903 บาท ส่วนใหญ่เป็นรายได้จากการทำงานถึง 72% ส่วนที่เหลือเป็นรายได้ที่ไม่ได้เกิดจากการทำงาน เช่น รายได้จากดอกเบี้ย รายได้ในรูปของสวัสดิการ 
ขณะที่รายจ่ายของครัวเรือนทั่วประเทศ มีค่าใช้จ่ายเฉลี่ยเดือนละ 16,205 บาท ค่าใช้จ่ายส่วนใหญ่ 34.2% เป็นค่าอาหารและเครื่องดื่ม รองลงมา 20.1% เป็นค่าที่อยู่อาศัยและเครื่องใช้ภายในบ้าน ส่วนค่าใช้จ่ายเกี่ยวกับการเดินทางและยานพาหนะ 17.7% 
นอกจากนี้ ยังพบว่ามีค่าใช้จ่ายที่ไม่เกี่ยวกับการอุปโภคบริโภค เช่น ค่าภาษี ของขวัญ เบี้ยประกันภัย ซื้อสลากกินแบ่ง หวย ค่าดอกเบี้ยสูงถึง 12.1%
ในด้านหนี้สินนั้น พบว่าครัวเรือนทั่วประเทศมีหนี้สินถึง 60.9% เฉลี่ยครัวเรือนละ 134,699 บาท ซึ่งส่วนใหญ่กว่า 67.7% เป็นการก่อหนี้เพื่อใช้ในครัวเรือน เช่น การซื้อบ้าน ซื้อที่ดิน โดยครัวเรือนส่วนใหญ่ 82.4% เป็นหนี้ในระบบ อีก 9.7% เป็นครัวเรือนที่มีหนี้ทั้งในระบบและนอกระบบ ส่วนที่เหลืออีก 7.9% ครัวเรือนมีหนี้นอกระบบอย่างเดียว
สำนักงานสถิติยังสำรวจพบว่า จำนวนเงินที่ภาคครัวเรือนเป็นหนี้ในระบบนั้นสูงกว่าหนี้นอกระบบถึง 18 เท่า
“การที่ครัวเรือนมีหนี้สินในระบบส่วนใหญ่จากการก่อหนี้เพื่อซื้อบ้านและที่ดินสูงนั้น อาจเป็นผลจากมาตรการการกระตุ้นภาคธุรกิจอสังหาริมทรัพย์ด้วยการลดภาษี การซื้อ/โอนบ้าน ส่วนครัวเรือนที่มีหนี้สินนอกระบบ ส่วนใหญ่จะก่อหนี้เพื่อใช้ในการอุปโภคบริโภค” นางจีราวรรณ กล่าว
ทั้งนี้ เมื่อพิจารณาจากรายได้ ค่าใช้จ่าย และหนี้สินของครัวเรือนเป็นรายภาค พบว่า กรุงเทพฯ และปริมณฑล 3 จังหวัด คือ จ.นนทบุรี ปทุมธานี และสมุทรปราการมีรายได้ต่อครัวเรือนเฉลี่ยสูงกว่าภาคอื่นมาก คือ 37,732 บาท แต่ก็มีค่าใช้จ่ายและหนี้สินเฉลี่ยต่อครัวเรือนสูงสุดกว่าภาคอื่นๆ ด้วยเช่นกัน
อย่างไรก็ตาม เมื่อเปรียบเทียบรายได้ ค่าใช้จ่ายและหนี้สินต่อรายได้ พบว่าครัวเรือนทั่วประเทศตั้งแต่ปี 2543 ถึง 2552 มีรายได้เฉลี่ยมากกว่าค่าใช้จ่ายที่จำเป็นในการยังชีพ และพบว่ารายได้และค่าใช้จ่ายเพิ่มขึ้นเรื่อยๆ แต่สัดส่วนหนี้สินต่อรายได้ของครัวเรือนมีแนวโน้มลดลง ขณะที่จำนวนเงินที่เป็นหนี้มีแนวโน้มเพิ่มขึ้นเรื่อยจาก 68,405 บาท เป็น 134,699 บาท
ทั้งนี้ เมื่อวิเคราะห์การกระจายรายได้ พบว่าความเหลื่อมล้ำของรายได้มีแนวโน้มลดลง รายได้ประจำต่อคนต่อเดือนโดยเฉลี่ยเพิ่มขึ้นจาก 5,494 บาท ในปี 2550 มาเป็น 6,319 บาท ในปี 2552 โดยเพิ่มขึ้นในทุกกลุ่ม